Kumpless ta' Konservazzjoni tal-Amażonja Ċentrali

Il-Kumpless ta' Konservazzjoni tal-Amażonja Ċentrali jinkludi erja ta' kważi 6 miljun ettaru fil-Brażil u tniżżel fil-lista tas-Siti ta' Wirt Dinji tal-UNESCO fis-sena 2000 u s-sit ġie estiż fl-2003. Dan il-kumpless huwa l-ikbar żona protetta madwar ix-xmara Amażon u huwa wieħed mir-reġjun fid-Dinja bl-ogħla bijodiversità.

 Deskrizzjoni 
Fis-sena 2000, fil-lista tas-Siti ta' Wirt Dinji tal-UNESCO kien tniżżel il-Park Nazzjonali ta' Jau. Dan il-park sar parti mill-Kuritur Ekoloġiku Ċentrali tal-Amażonja, li ġie stabbilit fl-2002. Fl-2003 is-sit ġie estiż biż-żieda tal-Park Nazzjonali ta' Anavilhanas, tar-Riżerva għall-Iżvilupp Sostenibbli ta' Amanã u tar-Riżerva għall-Iżvilupp Sostenibbli ta' Mamirauá, li kollha flimkien jiffurmaw il-Kumpless ta' Konservazzjoni tal-Amażonja Ċentrali. Il-kumpless jagħmel parti wkoll mill-Mużajk tan-Naħa t'Isfel ta' Rio Negro, li nħoloq fl-2010. L-unità ta' konservazzjoni hija appoġġata mill-Programm taż-żoni protetti fir-reġjun tal-Amażonja.

 Ekosistema 
Fil-Kumpless ta' Konservazzjoni tal-Amażonja Ċentrali hemm foresti tal-varzea u tal-igapó (foresti tal-għargħar u l-mangrovji), lagi u nixxigħat li fihom tgħix l-ikbar diversità ta' ħut elettriċi fid-Dinja. Il-kumpless jospita wkoll speċijiet fil-periklu ta' estinzjoni bħall-arapajma ġganteska, il-baqra tal-baħar tal-Amażonja, il-kajman iswed u żewġ speċijiet ta' dniefel tal-ilma ħelu. Fil-kumpless wieħed jista' josserva qishom twapet mobbli ta' veġetazzjoni tax-xmara li l-ħin kollu jevolvu b'għadd konsiderevoli ta' speċijiet endemiċi. Il-kumpless jitqies bħala waħda mill-200 ekoreġjun prijoritarji tad-WWF (World Wildlife Fund, il-Fond Dinji għall-Organiżmi Selvaġġi) għall-protezzjoni tal-ambjent u għall-iżvilupp sostenibbli.

 Sit ta' Wirt Dinji 
daqsminuri|Ix-xmara sserrep tal-Amażon fil-Park Nazzjonali ta' Anavilhanas.
Il-Kumpless ta' Konservazzjoni tal-Amażonja Ċentrali ġie ddeżinjat bħala Sit ta' Wirt Dinji tal-UNESCO fis-sena 2000 u ġie estiż fl-2003.

Il-valur universali straordinarju tas-sit ġie rrikonoxxut abbażi ta' żewġ kriterji tal-għażla tal-UNESCO: il-kriterju (ix) "Eżempju straordinarju li jirrappreżenta proċessi ekoloġiċi u bijoloġiċi kontinwi sinifikanti fl-evoluzzjoni u fl-iżvilupp ta' ekosistemi u ta' komunitajiet ta' pjanti u ta' annimali terrestri, tal-ilma ħelu, kostali u tal-baħar"; u l-kriterju (x) "Post fejn hemm l-iktar ħabitats naturali importanti u sinifikanti għall-konservazzjoni fil-post tad-diversità bijoloġika, inkluż fejn hemm speċijiet mhedda ta' valur universali straordinarju mill-perspettiva tax-xjenza jew tal-konservazzjoni".

 Referenzi 

Kategorija:Siti ta' Wirt Dinji Naturali
Kategorija:Siti ta' Wirt Dinji fil-Brażil
Kategorija:Parks Nazzjonali
Kategorija:Brażil